
Uvod 


Kad je riječ o govoru stanovništva Ogulinsko-modruške udoline, obično se spominju 
pravoslavni novoštokavci te starosjedilačko hrvatsko stanovništvo čiji mjesni govori nisu 
štokavski, ali su bili i jesu izloženi novoštokavskim utjecajima, neki u većoj, a neki u 
manjoj mjeri. Hrvatsko stanovništvo ima svoje vlastito mišljenje o dijalekatnoj pripadnosti 
svojih mjesnih govora, a to je mišljenje uvjetovano uporabom upitno-odnosnih zamjenica 
ča i kaj. Tako se npr. stanovnici grada Ogulina, zatim Zagorja kraj Ogulina, Desmerica i 
Ogulinskoga Hreljina smatraju kajkavcima jer rabe zamjenicu kaj. S druge su npr. strane 
stanovnici Oštarija, Careva Polja, Skradnika, dijelova Josipdola, Tounja, Kukače, 
Kamenice i dr. određeni kao čakavci jer rabe zamjenicu ča. Međutim, stvarno stanje 
nipošto nije tako jasno kako na prvi pogled izgleda. Naime, svi su hrvatski govori u tom 
kraju temeljeni na ikavsko-ekavskom dijalektu čakavskoga narječja, neovisno u uporabi 
ča ili kaj. Taj čakavski dijalekt prepoznatljiv je po tom što su neke riječi ikavizmi, a neke 
ekavizmi. Realizacija ikavizama i ekavizama uvjetovana je rasporedom glasova u 
pojedinim riječima i događa se po određenim pravilima. Na isti se način može utvrditi 
čakavska osnovica ne samo spomenutih govora Ogulinsko-modruške udoline nego i 
sjevernije, sve do Ozlja i karlovačkoga područja. Nakon što se na taj način utvrdi 
nedvojbena čakavska osnovica brojnih govora u kojima se rabi zamjenica kaj, može se 
postaviti pitanje odakle i otkada taj kajkavizam na spomenutom prostranom području. Da 
bi se moglo odgovoriti na to pitanje valja se vratiti više stoljeća unatrag, u vrijeme prije 
velikih turskih osvajanja potkraj 15. i početkom 16. stoljeća. Do tih tragičnih događaja, 
granice srednjočakavskoga dijalekta dosezale su sve do Save, Kupe i Une. Međutim, 
povjesničari procjenjuju da je iz središnje Hrvatske iselilo više od 100 tisuća, a možda i 
200 tisuća ljudi, koji su tada krenuli prema sjeverozapadu, tj. prema području današnje 
istočne Austrije, zapadne Mađarske, južne Moravske (u Republici Češkoj) i jugozapadne 
Slovačke. Nakon toga iseljavanja hrvatskoga pučanstva, granica se čakavskoga narječja 
pomiče prema jugu. Zbog stalnih čakavsko-kajkavskih jezičnih dodira, u ozaljskom kraju, 
pa i južnije, nastaju mješoviti čakavsko-kajkavski govori. Mješoviti čakavsko-kajkavski 
govor postaje književnim jezikom koji svoj vrhunac doživljava u 17. stoljeću. Poznat je u 

tom pogledu ozaljski književni krug kojega su predstavljali pisci okupljeni oko bana Petra 
Zrinskog i njegove supruge Katarine, rođ. Frankopan. Tu su još bili Katarinin brat knez 
Fran Krsto Frankopan, pavlin Ivan Belostenec, zatim Juraj Ratkaj Velikotaborski i dr. 
Upravo je na tom književnom jeziku Petar Zrinski izradio svoj prepjev Adrianskoga mora 
sirene, Fran Krsto Frankopan napisao svoj Gartlic za čas kratiti, a Juraj Ratkaj 
Velikotaborski svoje Kriposti Ferdinanda II. Hrvatski dio znamenitoga rječnika 
Gazophylaciuma Ivana Belostenca također je sastavnim dijelom te jezične baštine. Svi su 
oni pisali jezikom temeljenim na govorima ozaljskoga kraja, a jedna od bitnih značajki tih 
govora jest dvonarječnost. Međutim, povijesna događanja obilježena prodorom 
novoštokavskoga pravoslavnoga stanovništva u te krajeve, uvjetovala su postupnu 
pojavu govora u kojima se isprepliću tri narječja, tj. čakavsko, kajkavsko i novoštokavsko. 
Takvih govora danas ima oko grada Karlovca, u pojedinim dijelovima samoga grada, u 
Turnju, ali i južnije. Prožimanje triju narječja osobito je izraženo u govoru mjesta Zagorja, 
a također i obližnjih Desmerica. Ipak, zbog čakavske osnovice, na stručnim 
dijalektološkim kartama Zagorje je označeno kao čakavsko mjesto, a i Ogulin je označen 
kao mjesto s brojnim čakavskim dijalekatnim značajkama. Ukratko, temeljno su čakavski 
svi govori Ogulinsko-modruške udoline, premda su mnogi od njih pod većim ili manjim 
inonarječnim utjecajem. To su govori Careva Polja, Cerovnika, Desmerica, Zagorja, 
Ogulinskoga Hreljina, Kukače, Kamenice Skradničke, Kunića, Oštarija, Modruša, 
Sabljaka Modruških, Skradnika, Tounja, Trojvrha, Trošmarije, dijelova Josipdola, grada 
Ogulina sa zaselcima (npr. Prapuće, Bošt, Puškarić Selo) i okolnim selima (npr. Salopek 
Selo, Turković Selo). 


Govor Oštarija 


Oštarski je govor jedan od rijetkih hrvatskih govora koji je već prije gotovo stotinu godina 
vrlo iscrpno dijalektološki opisan. Učinio je to vrijedni jezikoslovac Rudolf Strohal koji je, 
nakon vlastitoga terenskoga istraživanja, svoja zapažanja objavio 1910. u opširnoj 
raspravi pod naslovom Današnje oštarijsko narječje. Taj rad, neovisno o promjenama 
koje će uslijediti u budućnosti, zauvijek će ostati trajnim dokazom o čakavskom ishodištu 
Oštaraca. Usto, što je ne manje zanimljivo, taj nam rad omogućuje brojne usporedbe s 
gradišćanskohrvatskim, posebice ikavsko-ekavskim čakavskim govorima, i pronalaženje 
brojnih srodnosti, ne samo leksičkih nego i strukturalnih. Tako je npr. oštarski govor jedan 
od rijetkih čakavskih govora u kojemu se sačuvao palatalni glas r (koji se ostvaruje kao rj) 
u riječi muorje 'more'. Ista se realizacija može susresti u većini gradišćanskohrvatskih 
govora, a to onda podrazumijeva i brojne čakavske gradišćanskohrvatske govore. 


Oštarski je govor bio zanimljiv i Marinku Perušiću koji je također pohodio Oštarije, i to 
zaselak Mihaljevići, gdje mu je glavnim kazivačem bio poznati Oštarac Ive Mihaljević 
Barak. Perušić se za svoga posjeta Oštarijama isključivo usredotočio na prikupljanje 
leksika, tj. riječi, pa je tom prigodom prikupio oko 1300 riječi te 1993. objavio mali Rječnik 
čakavskoga narječja sela Mihaljevići kraj Oštarija. Premda nije u svim podatcima 
pouzdan, Perušićev je rječnik korisno djelo jer omogućuje vrlo zanimljive leksičke 
usporedbe, koje potvrđuju uporabu pojedinih riječi i osamdesetak godina poslije 
Strohalova posjeta. Već letimičnim pregledom tih riječi moguće se osvjedočiti u znatnu 

leksičku podudarnost oštarskoga govora s gradišćanskohrvatskim govorima. Naime, neke 
oštarske imenice koje je zabilježio Perušić, pripadaju i gradišćanskohrvatskim govorima, 
npr. čižma, ruška, zatim družica u značenju 'prijateljica', germanizam ganak u značenju 
'hodnik', godina u značenju 'kiša', kebar u značenju 'hrušt', kreljut u značenju “krilo', lapat 
u značenju 'njiva', lasi u značenju 'kosa', maćava u značenju 'maćeha', maša 'misa', 
merlin 'mrkva', muzol 'čir', nuk 'unuk', nuka 'unuka', pivnica 'podrum', pod “tavan', saja 
'čađa', sana 'saonice', sinokoša 'sjenokoša, livada', Vazam 'Uskrs', viška 'vještica', 
uključujući i romanizam kaštiga u značenju kazna ili mađarizam betežan u značenju 
'bolestan'. Toj skupini riječi mogu se iz Perušićeva rječnika još pridružiti glagoli pašćit se u 
značenju 'žuriti se', osnažit u značenju 'očistiti', popast u značenju uhvatiti", sranit 'sakriti', 
vrć 'staviti', pridjev jadan u značenju 'ljutit', prilozi čera u značenju 'jučer', čuda u značenju 
*puno', kuliko “koliko! ili pak dvočlani izraz nimat lazno u značenju 'nemati vremena'. Usto 
su iznimno zanimljive riječi tepeški (s Perušićevim značenjskim tumačenjem “običaj 
darivanja male djece četvrti dan iza Božića') i tepeškirat (sa značenjem ići od kuće do 
kuće"). Te su riječi vezane uz blagdan Nevine dječice koji se slavi četvri dan Božića (28. 
prosinca). Tepeškiralo se (tj. išlo šibariti, odnosno tući ili tepsti šibama) od kuće do kuće 
upravo na taj dan. Taj me je Perušićev podatak osobito zainteresirao jer sam sukladnu 
potvrdu, unatoč brojnim osobnim terenskim istraživanjima na različitim hrvatskim 
govornim područjima, susrela samo jednom, i to u gradišćanskih Hrvata u Austriji, u 
gradišćanskohrvatskom selu Bandolu s arhaičnim štokavskim govorom, gdje sam za 
blagdan Nevine dječice zabilježila ime Tepeškari. Pregledavši knjige i ine radove ostalih 
istraživača, uvjerila sam se da to ime i nazivlje uz njega vezano zaista u Gradišću pripada 
samo štokavskim govorima. Tako su jezikoslovci Gerhard Neweklowsky i Elizabeth 
Palkovits u štokavskom selu Podgorju (koje je blizu Bandola) zabilježili riječ tepeška u 
značenju 'korbač od spletenih vrbovih prutova'. Treći jezikoslovac Siegfried Tornow 
također je zabilježio tu riječ, i to opet u do sada spomenuta dva štokavska 
gradišćanskohrvatska sela, tj. u Bandolu i Podgorju, gdje djeca tim tepeškama šibaju 
odrasle na dan Nevine dječice. U Podgorju je Tornow također zabilježio ime Tepeškari za 
dan Nevine dječice te glagol tepeškati u značenju “udarati tepeškom'. U Oštarijama se 
doduše ne rabi to ime nego Drobne dice dan, ali je leksička povezanost 
gradišćanskohrvatskoga blagdanskoga imena i oštarskoga nazivlja vezanoga uz taj dan 
posve očigledna. Perušićev nam zapis pokazuje da se isti naziv rabio i u čakavskim 
krajevima, a ne samo u štokavskima kako bi se na temelju podataka iz Gradišća moglo 
zaključiti. Valja još spomenuti da je naziv tepeška u značenju “pletena šiba' zabilježio i 
Vladimir Mažuranić u svom rječniku, te još riječ tepež u značenju “tučnjava'. Zbog običaja 
udaranja tepeškom, Mažuranić je dan Nevine dječice označio kao “tepežni dan". 


Vratimo li se opet na oštarski govor, valja spomenuti i trećeg autora, a to je Vjekoslav 
Kesner, Oštarcima dobro poznati i svestrani istraživač njihova zavičaja. U svojoj knjizi 
Ikavska čakavica nekad i sada u oštarskom kraju i na širem podkapelskom okružju, 
Kesner je jedno kraće poglavlje, koje je naslovljeno Glavne značajke oštarske čakavice, 
posvetio oštarskomu govoru. U navedenom se poglavlju autor u potpunosti oslanja na 
Strohalovu studiju, te u vrlo skraćenom obliku preuzimlje pojedina zapažanja iz prvih 

dijelova Strohalova teksta, tj. iz dijelova o samoglasničkom i suglasničkom sustavu 
oštarskoga govora. Zbog toga Kesnerov tekst ne sadrži zapažanja o promjenama koje su 
se u oštarskom govoru postupno događale proteklih desetljeća. 


Za dvaju kraćih posjeta Oštarijama, u srpnju 1997. i u svibnju 2002., osobno sam se 
uvjerila da je takvih promjena zaista i bilo, ali još uvijek nije riječ o nekim velikim 
promjenama. Kao i Perušiću, oba mi je puta kazivačem bio izvorni govornik Ive Mihaljević 
Barak, kojemu i ovom prigodom najsrdačnije zahvaljujem na poklonjenom vremenu i 
spremnosti za suradnju. Pođemo li u analizi današnjega oštarskoga samoglasničkoga 
sustava od refleksa jata, može se reći da je tipično čakavski ikavsko-ekavski refleks jata 
dobro sačuvan, s nešto većim brojem ikavizama nego u glavnini ikavsko-ekavskih 
govora. Tako se npr. u skladu s očekivanjima realiziraju ikavizmi čovik, dite, proliće i 
ekavizmi belanjak, ded, leto, potkorenić, svrstava oštarski govor u kontinentalni 
poddijalekt ikavsko-ekavskoga čakavskoga dijalekta. 


Naravno, osim refleksa jata, još je niz značajki po kojima se oštarski govor prepoznaje 
kao čakavski. To je u prvom redu zamjenica ča sa svojim genitivnim oblikom česa. Među 
tim značajkama važno mjesto zauzimlju i dvoglasi uo i ie. Dvoglas uo je rezultat 
zatvaranja dugoga samoglasnika o u pravcu izgovora samoglanika u, npr. duojt, gnuoj, 
pluot. Dvoglas ie je rezultat zatvaranja dugoga samoglasnika e u pravcu izgovora 
samoglanika i, npr. pieć, svieti, tietac. Dvoglas ie izgovara se i na mjestu dugoga e kod 
refleksa jata, npr. biel. Na dvoglase u oštarskom govoru upozorio je već Rudolf Strohal 
koji je naveo niz primjera. Marinko Perušić ih u svom rječniku uopće nije zabilježio. Takav 
je njegov postupak donekle u skladu s općom težnjom u suvremenom oštarskom govoru. 
Naime, u govoru mlađega naraštaja dvoglasi su se u znatnoj mjeri izgubili, donekle i u 
srednjega, dok su u govoru starijih još sasvim jasno prepoznatljivi. 


U oštarskom su govoru i danas uobičajene riječi kadi u značenju 'gdje' i maša 'misa' sa 
samoglasnikom a na mjestu nekadašnjega poluglasa. Strohal i Perušić zabilježili su još 
više potvrda toga tipa, kao npr. malin “mlin'. Ta je značajka također čakavska, i to tipična 
za sjeverozapadnu čakavštinu kojoj pripada i oštarski govor u okviru ikavsko-ekavskoga 
dijalekta. Čakavskomu narječju pripada i oštarska riječ crikva. To nije jedini primjer u 
kojemu se slijed ri ostvaruje, a ne samo r. Taj se slijed npr. ostvaruje i u glagolskom 
pridjevu umril (npr. umril je, ane umrl je). Inače se u oštarskom govoru pojavljuje 
samoglasničko r kao samostalan glas (tj. samoglasnik) i nositelj sloga, npr. četrtak, ržulja. 
Čakavska realizacija jačmen 'ječam' također pripada oštarskomu govoru, a budući da ju 
je zabilježio Perušić može se reći da se sačuvala do današnjih dana. U glagolu zimat — 
zimljem “uzimat — uzimljem' te imenicama kao npr. čera 'jučer', nuk, nuka i torak 'utorak' 
izgubljen je nekadašnji početni glas v, nakon što je prije toga izgubljen poluglas. Takav je 
razvoj karakterističan za sjeverozapadnu čakavštinu. S druge strane, upotreba oblika sav, 
sva, sve nije tipična za ikavsko-ekavski čakavski dijalekt nego za južnočakavske i 
štokavske govore, pa je u oštarskom govoru vjerojatno posljedicom štokavskoga utjecaja. 
Ta je postavka tim prihvatljivija kad se ima na umu da je Strohal zabilježio te iste potvrde, 
ali i složenice sakako, sakamo, sakuda u kojima je opet izgubljeno nekadanje početno v 
nakon gubljenja poluglasa. Glas v i poluglas dali su va u blagdanskom imenu Vazam koje 

je tipično za sjeverozapadnu čakavštinu. Međutim, ta ista kombinacija dala je prijedlog u 
koji je inače karakterističan za štokavsko narječje, npr. u viru, u zornica. U riječima kuliko 
“koliko' i tuliko “toliko' izgovara se samoglasnik u. Ta se značajka obično smatrala 
kajkavskom. Međutim, realizacije kuliko i tuliko susreću se u sjeverozapanoj čakavštini, 
pa tako i u čakavaca u Gradišću. Također se rabe i u ponekim govorima 
gradišćanskohrvatskih štokavaca. U govoru Oštarija zabilježio ih je već Strohal. 


Glas dž se u oštarskom govoru ne realizira nego se zamjenjuje glasom ž, npr. u nazivu 
crna žigerica u značenju 'jetra'. Strohal je također zapazio promjenu dž > žu riječi žep, ali 
s obzirom da ni sam nije izgovarao glas dž, mislio je da se ta riječ prije izgovarala d + Ž + 
€ +pida se tu radi o ispuštanju glasa d. Zato promjenu džep > žep uspoređuje s 
promjenom pred > pre ili hodte > hote. Stari praslavenski glasovni skup dj nije se u 
oštarskom govoru razvio u đ kako se to dogodilo u štokavaca nego se umjesto d izgovara 
j, kako je uobičajeno u čakavaca, npr. u riječi preja. Glasovna skupina jd u glagolskim 
oblicima duojdem, izajdem, najdem, pruojdem, sajdem, zajdem ostala je do danas 
nepromijenjena. Strohal je za svoga istraživanja zabilježio i glagolski oblik puojdem. 
Danas se međutim taj oblik u pravilu više ne rabi, premda se i dalje upotrebljava polazni 
oblik puojt. Oblik puojdem zamjenjuje se nekim drugim glagolom, najčešće glagolom 
idem. Upravo takva zamjena je logična jer se u oštarskom govoru u pravilu ne rabi ni 
polazni glagolski oblik ić, pa je uobičajena kombinacija ić — puojdem. Za razliku od 
današnjega stanja, Strohal je zabilježio stari polazni oblik it, a također i oblik idem, tj. 
kombinaciju it — idem. 


U čakavaca uobičajena zamjena glasa lj glasom j u oštarskom se govoru ne provodi, pa 
se u većini riječi glas lj sačuvao, npr. ljudi, pljunut, ruljit, veljača, žulj itd. Glas lj se u 
oštarskom govoru može ostvariti i kao rezultat novoga jotovanja koje je nastalo izravnim 
kontaktom glasova [i j nakon gubitka poluglasa, npr. u riječi zelje. Međutim, Strohal je u 
pojedinim riječima zabilježio promjenu lj > I. Zanimljivo je da se u nekim potpuno istim 
riječima tu promjenu može pratiti u oštarskom i u gradišćanskohrvatskim govorima, npr. u 
riječima gliva i orgule. 


Premda čakavske govore u pravilu karakterizira dosljedna uporaba glasa h, u oštarskom 
se govoru taj glas gotovo u potpunosti izgubio, što je rezultat štokavskoga utjecaja. Na 
početku riječi najčešće otpada, npr. rptenjača, ržulja. Također može izostati ako je bio u 
sredini riječi, npr. punut, ili na kraju riječi, npr. gra, vr. U ostalim oblicima tih riječi h je 
također izostavljeno, pa se npr. kaže prez gra'bez graha ili oko vr'a oko vrha“. Strohal je 
zabilježio potvrdu bez graa, a s vremenom su se dva kratka a stopila u dugi a. U 
padežnim oblicima u kojima je h bilo na kraju riječi, također se više ne izgovara, npr. Mrtvi 
godov, Ognjeni danov, Prosni danov itd. Ukoliko je h bilo između dva samoglasnika, 
nakon izostanka artikulacije h počinje se realizirati v, npr. muva 'muha', vuvo 'uho'. Prema 
nekadašnjem obliku svietega Duva, počelo se v izgovarati i u polaznom obliku duv, tj. na 
kraju riječi. Rjeđe se nakon izostanka glasa h među dvama samoglasnicima počinje 
realizirati j, npr. u blagdanskom imenu Mijolja. Umjesto u čakavaca uobičajene zamjene 
skupa hv glasom f, u oštarskom se govoru pod štokavskim utjecajem suglasnički skup hv 
zamjenjuje glasom v, npr. u riječi uvatit. Sve je te tipove promjena, s istim ili drukčijim 

primjerima, zabilježio već Strohal. Međutim, u vrijeme njegova istraživanja glas h se ipak 
nešto češće izgovarao pa je taj autor zabilježio primjer duhi s kratkim množinskim 
oblikom i glasom h, a također i realizaciju vrh. Danas je, pod utjecajem novoštokavštine, 
uključujući i književni jezik, prevladao dugi množinski oblik duovi bez glasa h, dok je u 
jednini izvršena promjena h > v pa se kaže duv. Ponekad se ipak i danas izgovara glas h, 
npr. u uzrečici Svieti Luka u prste huka. Inače, pri pokušaju određivanja početaka 
ispuštanja ili pak zamjene glasa h u oštarskom govoru nekim drugim glasom, potrebna je 
velika opreznost. Naime, primjeri kao maćava 'maćeha', rast “hrast', vrnje “vrhnje', sranit 
'sakriti' od prvotnoga shranit, koji su uobičajeni i u gradišćanskohrvatskim govorima, 
pokazuju da se proces gubljenja glasa h počeo događati već u 15. stoljeću, a taj su 
proces poslije doseljeni susjedi štokavci samo pospješili. 


U čakavaca se vrlo često izgovara glas j na početku riječi ispred samoglasnika, a tako je i 
u Oštarijama, npr. jigla, jigrat se, Jivanja, a u starijih ljudi i u posuđenjici jambriela 
“kišobran', ali je danas znatno češće ambriela. Usto se u Oštarijama, pod utjecajem onih 
susjednih govora koji su znatnije prožeti kajkavštinom, ispred samoglasnika u na početku 
riječi, u pojedinim slučajevima izgovara glas v, npr. vujac, vuje, vujna, vusnica, vuš, 
vušesa, vuvo. Tome još možemo dodati Perušićeve potvrde vučitelj, vulje, vura i dr. Ta je 
kajkavska značajka u oštarskom govoru srazmjerno starija jer ju je zabilježio već Strohal. 
Strohal je također zabilježio riječi s početnim j ispred samoglasnika, što je uobičajeno i u 
čakavaca, te promjenu početnoga v > j u riječi japno 'vapno' i od nje izvedenom pridjevu 
japnen. U riječi japlenica 'vapnenica, krečana' prvi glas n je zamijenjen glasom I da bi se 
izbjeglo izgovaranje glasa n dva puta u istoj riječi. Ta je pojava vjerojatno novija jer je 
Strohal zabilježio inačicu japnienka. 


U oštarskom je govoru sačuvan glas I kada se nalazi na kraju riječi, npr. kupal, narasal, 
ostaril, popel, upal itd. Također se čuva glas ku množinskom obliku muškoga roda, npr. 
kozjaki, Ledenjaki, litnjaki, vršnjaki. Primjere toga tipa zabilježio je i Strohal, a također i 
primjere u obliku ženskoga roda knjigi, ruki, jabuki. Takvi se oblici također rabe i danas. 


Oštarski govor karakterizira čakavski dvoakcenatski sustav sa dva silazna akcenta, od 
kojih je jedan dug, a drugi kratak. Nenaglašena dužina može se u tom govoru ostvariti 
samo iza akcenta. Neki drugi naglasak, osim navedenih, može se u tom govoru čuti tek 
ponekad, bez određenoga pravila, pa su takvi primjeri praktički zanemarivi. Budući da je 
isto stanje zatekao i Strohal, može se reći da je oštarski akcenatski sustav u posljednjih 
stotinu godina u načelu bez promjena. 


Bitna odlika čakavštine ne ogleda se samo u uporabi zamjenice ča nego i u svezama te 
zamjenice s prijedlozima, npr. nač (koji je nastao iz sveze na ča), puoč (po ča), uč (u ča), 
zač (za ča) itd. Osim pokoje iznimke, imenice muškoga roda imaju kratku množinu, npr. 
mozgi. | Strohal je za svoga istraživanja zabilježio oblik vrazi 'vragovi' s provedenom 
sibilarizacijom. Sukladna se realizacija susreće i u gradišćanskohrvatskim idiomima. 


Oblici riječi također su čakavski, npr. G mn. m. r. kozjakov, litnjakov, zubov itd. Sve te 
značajke mogu se smatrati čakavskima. U G mn. ženskog i srednjeg roda susrećemo 
oblike las, Oštarij, zornic, plieć, vrat. Blagdanska imena tipa Antuonova, Jakovljeva, 

Josipova, Jurjeva, Markova, Petrova, Tielova, Valentinova, Jivanja, Stipanja itd. koja su 
ženskoga roda, također su tipično čakavska značajka. Njima se po obliku pridružuje i 
pseudoblagdan Savrova u prijedložnoj svezi na Savrovu u značenju 'nikada'. Iznimka je 
samo istoznačno blagdansko ime Sveto Nigdarevo koje je u obliku srednjega roda, a 
izvedeno je od priloga nigdar u značenju 'nikada' koji se također rabi u oštarskom govoru. 
Ipak, s obzirom da je taj oblik srednjega roda iznimka od pravila, valja pretpostaviti 
nečakavski utjecaj. U oštarskom se govoru usporedno rabe imenice klup, klupi i klupa, 
klupe u istom značenju. Oblik klup zabilježio je i Perušić. 


Kao u većini čakavskih govora, infinitiv, tj polazni glagolski oblik, u oštarskom je govoru 
bez dočetnoga glasa i, npr. brat, dobit, moć, nosit, ostavit, rast, vidit itd. Prezentski oblici 
pomoćnoga glagola tit “htjeti rabe se danas samo u kratkom obliku pa zato ti kratki oblici 
mogu biti naglašeni i nenaglašeni, te biti na prvom mjestu u rečenici, npr. Ćeš me 
razumit? Češ moć? Ćemo pojt? Ćemo. Tu je u posljednjih stotinjak godina došlo do 
promjene jer je Strohal zabilježio i dugi oblik otit, odnosno oblike oću, oćeš, oće, oćemo, 
oćete, oćedu. Pritom je prezentske oblike glagola ću, ćeš, ćie, ćemo, ćete, ćedu ili te 
označio kao enklitike, tj. nenaglašene riječi koje dolaze iza naglašene riječi na koju se 
akcenatski oslanjaju, a samo kadikad kao akcenatski samostalne riječi. Danas nije tako 
jer navedeni primjeri jasno pokazuju da su oblici ćeš, ćemo i sl. proklitike, tj. nenaglašene 
riječi koje u upitnim rečenicama dolaze ispred naglašene riječi na koju se akcenatski 
oslanjaju, a potvrdni su oblici akcenatski samostalne riječi. Među Strohalovim terenskim 
potvrdama ovoga glagola zanimljive su još realizacije tipa oni te, oni ote ili oni niete (s 
glasom t umjesto ć) koje su i danas uobičajene u brojnim gradišćanskohrvatskim 
govorima. Danas su pak potpuno prevladale inačice ćedu i nieće. Isto tako, danas se u 
pravilu rabe samo oblici til, tila, tilo itd., dok je Strohal zabilježio i oblike otil, otila, otilo. 
Prezentski oblici pomoćnoga glagola bit mogu biti dugi i kratki, ali samostalno se rabe 
samo dugi oblici i samo takvi oblici mogu biti naglašeni. Usto su upitni oblici samo dugi, 
npr. Jeste I"? Jesmo. Jesu prošli? 


U skladu s čakavskim sustavom, u oštarskom se govoru ostvaruje promjena že > re u 
oblicima morem, moreš, more, moremo, morete, moredu od glagola moć. Strohal je 
zabilježio u 3. licu množine usporedne oblike moredu i moru. Oba su ta rješenja i danas 
uobičajena u gradišćanskohrvatskim čakavskim govorima, ali u oštarskom je govoru 
prevladala realizacija moredu, jer i drugi glagoli u tom gramatičkom obliku najčešće 
završavaju na -du. Naime, glagolske oblike trećega lica množine danas karakterizira 
završetak -du, npr. ćedu, imadu, pijedu, pivadu, sididu, spijedu, vridu, premda je već 
Strohal zabilježio i usporedni dočetak -ju, npr. pitaju. Naravno, ni danas završetak -du nije 
isključiv pa imamo npr. potvrdu siču od glagola sić. Glagoli tipa kupat se imaju prezentski 
oblik kupljem se. Umjesto realizacije šaptat rabi se ostvaraj šapćat prema obliku šapćem, 
a umjesto šetat rabi se šiećat prema obliku šiećem. Glagol brigat (umjesto brinut) ostvario 
se analogijom prema riječi briga. Strohal je za svoga istraživanja zabilježio i glagol peljat 
u značenju voditi. Danas se taj oblik u pravilu ne rabi, ali su zato od njega izravno ili 
neizravno izvedeni oblici posve uobičajeni, npr. dopeljat, propeljivat i sl. Glagol nastat se 
u značenju 'nastajati se na nogama' u oštarskom govoru nema prezentske oblike, ali ima 
perfekt, npr. Al' sam se nastal! Pritom valja reći da glagol stat 'stajati' ima prezentske 

oblike stojim, stojiš itd. koje je zabilježio i Strohal. Taj je autor uz glagol spat 'spavati' 
zabilježio tipično čakavske stare oblike spim, spiš, spi, spimo, spite, spidu. Ti su oblici i 
danas uobičajeni u brojnim čakavskim govorima, uključujući i gradišćanske Hrvate. U 
oštarskom govoru u novije su ih vrijeme potisnuli oblici spijem, spiješ, spije, spijemo, 
spijete, spijedu koji su vjerojatno nastali analogijom prema oblicima tkat — tkiem, tkieš...ili 
žgat — žgiem, žgieš. Također valja istaći konstrukcije tipa tili su oni puojt u značenju “oni 
su običavali odlaziti, oni su često odlazili. Takvim se konstrukcijama označuje radnja koja 
se često / učestalo događala u prošlosti. Upravo su takve konstrukcije karakteristične i za 
veliki broj gradišćanskohrvatskih govora. 


Od oštarskih priloga ovom ću prigodom izdvojiti ih nekoliko, kao npr. nigdar u 
vremenskom značenju 'nikada' koji je karakterističan za sjeverozapadnu čakavštinu, pa 
se susreće i u gradišćanskohrvatskim govorima. Brojni prilozi s mjesnim značenjem imaju 
različite naveske, pa su česte značenjske usporednice. Tako se npr. uz prilog doli u 
značenju 'dolje' rabi i potvrda s naveskom dolika, uz prilog tote “tu! inačica s naveskom 
toteka, zatim gorika, ondeka, ovdeka pa čak i domaka. Zanimljivo je da je od navedenih 
potvrda s naveskom Strohal zabilježio samo dolika, pa će vjerojatno biti da se njihov broj 
s vremenom povećavao. 


Strohal je prije stotinjak godina zabilježio usporednu uporabu istoznačnih prijedloga bez i 
prez. U današnje se vrijeme može čuti i treća inačica brez. Budući da se sve tri realizacije 
susreću na širokom čakavskom govornom području, moglo bi se pretpostaviti da se i 
prijedlog brez rabio i prije, ali ga Strohal nije zabilježio. Međutim, s obzirom na dvije 
pridjevske inačice bezimeni i prezimeni, prihvatljivije je objašnjenje da je realizacija brez 
naknadno nastala kombinacijom inačica bez i prez. 


Prilozi za izricanje načina u oštarskom se govoru često izvode tvorbenim elementom -ice, 
npr. odmalice 'od malena, pišice 'pješice' i sl. Takav je način tvorbe i inače karakterističan 
za široko hrvatsko govorno područje. 


Kad se razmotri oštarski leksik, neizbježno se nameće usporedba s 
gradišćanskohrvatskim leksikom, uključujući i one uobičajenije riječi, ali s glasovnim 
posebnostima. Osim već navedenih Strohalovih i Perušićevih primjera, ima još niz 
primjera koje je zabilježio Strohal, npr. imenice guslice u značenju “violina', halja u 
značenju 'haljina', jačmen 'ječam/, jilo 'jelo', južina 'užina', kuoruš “crkveni kor', košćie 
“kosti', krt “krtica', kvartir 'stan', morebit 'možda', mravunac 'mrav' (koji je Perušić 
zabilježio kao bravunac), nižina 'nizina', oganj, pa prodikalnica 'propovjedaonica', škoda 
'šteta', škulja 'rupa', vanjkuš 'jastuk', višina 'visina', vlić “vući', zdenac, zatim zvirje zvijeri", 
žitak “život, žnjačica 'žetelica', zatim latinizmi i romanizmi, kao npr. štacija postaja“, 
kaštiga kazna', špital 'bolnica', mađarizmi beteg 'bolest' s glagolom obetežat 'razboljeti 
se', šereg 'jato', varoš 'grad', germanizmi šnajdar 'krojač', štiga 'stuba', tišljar 'stolar', pa 
glagoli kadit 'pušiti', skrbit, te striljat “pucati, strijeljati', tancat 'plesati', zatim pridjevi gizdav 
'ponosan', trudan 'umoran', tust '“debeo', prilozi nutar u značenju “unutra', prvo u značenju 
'najprije', škuro 'mračno', vrieda 'odmah'. Glavni brojevi jedanajst, dvanajst, trinajst, 
četrnajst, petnajst, šesnajst, sedamnajst, osamnajst, devetnajst, dvajset, zatim redni 
brojevi četrti, pieti, šiesti, siedmi, uosmi itd., pa brojevni pridjevi dvuoji, truoji također se 

rabe u gradišćanskohrvatskim govorima. Uspoređuju li se oštarske riječi koje je zabilježio 
Strohal s današnjim gradišćanskohrvatskim riječima, valja posebice izdvojiti imenicu 
pratež. Ta je riječ u hrvatskkom jeziku u uporabi od davnine, ali s različitim značenjima. U 
16. stoljeću dubrovački pisac Marin Držić rabio ju je u značenjima 'hrana', “roba', odjeća“, 
dok pisac prvoga značajnijega hrvatskoga rječnika Faust Vrančić navodi je u svom 
rječniku u značenju “pokućstvo, namještaj'. Preselivši se u tom istom 16. stoljeću u 
zapadnu Ugarsku, predci današnjih gradišćanskih Hrvata donijeli su tu riječ sa sobom u 
značenju 'odjeća'. A upravo u tom značenju tu je riječ u oštarskom govoru zabilježio 
Strohal. Strohalovim i Perušićevim brojnim potvrdama mogu pridodati još neke, kao npr. 
blago u značenju 'stoka', slipo oko 'sljepoočnica', tietac “tetak', pruojt u značenju otići", 
zubi u značenju “usta', blagdanska imena Biela nedilja “Bijela nedjelja ili Mali Uskrs", 
Ledenjaki kao zajedničko ime za blagdane svetoga Pankracija, Servacija i Bonifacija (od 
12. do 14. svibnja), Mala Maša 'Mala Gospa' Velika Maša “Velika Gospa', Mrtvi godi 
“blagdan Svih svetih" (u gradišćanskohrvatskom u jednini Mrtvi god). Tim se primjerima 
može dodati i uzrečica Svijeti Matija lied razbija koja je vezana uz blagdan sv. Mateja 
(prema tradiciji 24. veljače). Ukratko, temeljni hrvatski leksih oštarskoga govora i 
gradišćanskohrvatskih, ponajprije čakavskih govora u znatnoj je mjeri zajednički, a razlike 
su uglavnom nastale naknadnim preuzimanjem posuđenica. U oštarskom su govoru 
prihvaćani turcizmi i novi romanizmi, a u gradišćanskohrvatskom uglavnom novi 
mađarizmi i germanizmi. 


Vratimo li se opet glagolskim oblicima možemo izdvojiti Strohalov primjer zapovjednoga 
oblika postavte 'postavite' koji se ostvaruje bez samoglasnika i. Istovjetni se oblik rabi i u 
Gradišću. Ukratko, usporedbe oštarskoga govora i gradišćanskohrvatskih govora moguće 
su na svim jezičnim razinama osim u naglasnom sustavu. U odnosu na pojedine 
gradišćanskohrvatske govore razlika se očituje u broju naglasaka, a u odnosu na sve po 
naglasnom mjestu. 


Ipak, ne smiju se zanemariti ni razlike koje postoje na ostalim jezičnim razinama, pa ni u 
leksiku. Ne može se govoriti o oštarskom leksiku a da se ne spomenu uobičajeni turcizmi. 
Već je Strohal zabilježio potvrde divan 'razgovor', divanit razgovarati', konačit 'noćiti'. 
Pritom valja napomenuti da su u oštarskom govoru turcizmi divan i divanit danas 
najobičniji i u svakodnevnoj uporabi. Ne smiju se zaboraviti ni glasovno prilagođeni 
turcizmi koji se danas rabe, kao npr. u izrazu crna žigerica 'jetra', zatim specifični 
mađarizmi kao što je umorak “krastavac! te romanizmi i latinizmi od kojih dio pripada 
starijem leksičkom sloju, npr. famielija 'obitelj', ali ih je većina srazmjerno, uvjetno rečeno, 
novijih, npr. fažuol 'grah', (i)ambriela 'kišobran', kapula “luk', plovanija 'župa', roba 
'odjeća', pasani 'prošli'. Riječ plovan 'Župnik' sve je manje u uporabi te ju je uglavnom 
zamijenila riječ pop, koja je također česta u čakavaca. Tako ta riječ u oštarskom govoru, 
osim značenja 'svećenik općenito“, ima i značenje 'Župnik'. 


Treba upozoriti da se muški i ženski stanovnik Oštarija nazivaju Oštarac i Oštarka pa su 
prema tome ti nazivi načinjeni od skraćenoga imena mjesta Oštarije. Ime obližnjega 
gradskoga centra Ogulina u Oštarijama se tradicionalno izgovara bez početnoga 
samoglasnika o, tj. Gulin. Ime rijeke Mrežnice je ikavizirano pa glasi Mrižnica. 

Zaključak 


Na temelju svega iznesenoga jasno je da je pripadnost oštarskoga govora čakavskomu 
narječju i danas neosporna, kao što je bila neosporna u Strohalovo doba. Ukoliko riječ 
sobota odredimo kao kajkavizam, može se govoriti o vrlo starim kontaktima s kajkavskim 
narječjem, koji su nastavljani i prihvaćanjem potvrda tipa vujna, vusnica s proteskim v. 
Kajkavsko-čakavsko prožimanje dobro pokazuje riječ vujac sa spomenutim početnim v 
kao kajkavskom značajkom, te s realizacijom samoglasnika a na mjestu nekadašnjega 
poluglasa kao čakavskom značajkom. 


Na vrlo stare kontakte sa štokavštinom upućuju pojedini primjeri u kojima se ne izgovara 
glas h, kao npr. maćava, rast, sraniti, a s vremenom je izgovor glasa h u oštarskom 
govoru gotovo potpuno izostao. Na povezanost sa štokavštinom mogu upućivati i 
zamjenički pridjev sav, zatim prijedlog u, a također i rijetki primjeri s dugom množinom 
muškoga roda tipa duovi. Budući da je potvrde svih navedenih prožimanja zabilježio već 
Strohal, tu nije riječ o najnovijim utjecajima. 


Moje me je pak terensko istraživanje uvjerilo da ima i takvih utjecaja. Najnoviji utjecaji su 
uglavnom novoštokavski, ali ima i kajkavskih. Tu posebice valja istaći najnoviju 
usporednu uporabu prezentskih oblika zamem i zemem od glagola ziet 'uzeti'. Strohal je 
u svom radu zabilježio isključivo čakavsku inačicu zamem, i to na više mjesta (str. 3, 7, 
44). Zato se današnja usporedna uporaba inačice zemem može smatrati ili najnovijim 
kajkavskim utjecajem ili analogijom prema polaznom obliku ziet. Prvo se tumačenje ipak 
čini vjerojatnijim, barem iz sociolingvističkih razloga jer u javnom mnijenju prevladava 
doživljavanje kajkavice kao prestižnoga narječja u odnosu na čakavštinu. 


Posebice pak valja upozoriti na najnoviji novoštokavski utjecaj na oštarski govor. Taj se 
najviše očituje u najmlađega naraštaja koji, pod utjecajem književnoga jezika, sve više 
odbacuje dijalekatne značajke svoga govora. Jačina i posljedice toga utjecaja moći će se 
najbolje utvrditi terenskim istraživanjem za pedesetak godina. Ovom nas prigodom više 
zanima utjecaj obližnjih pravoslavnih novoštokavaca na oštarski govor. Naime, jedna od 
riječi koja se odmah zamjećuje u oštarskom govoru jest riječ ćedan u značenju “tjedan'. 
Takav primjer s provedenim najnovijim jotovanjem koje nije svojstveno suvremenom 
hrvatskom normiranom književnom jeziku, a još manje čakavštini i kajkavštini, jasna je 
potvrda spomenutoga utjecaja pravoslavnih novoštokavaca, i to u posljednjim 
desetljećima, jer Strohal tu realizaciju nije zabilježio. 


Naravno, nije sve promjene koje se događaju u oštarskom govoru moguće tumačiti 
izravnim inonarječnim utjecajima. Jedna od takvih promjena jest npr. postupno 
izjednačavanje izgovora glasova č i ć koje je također novijega datuma jer ga Strohal nije 
zabilježio. Umjesto glasova či ć sve češće se izgovara specifični srednji glas koji je 
između či Ć.[1] Taj proces nije u potpunosti dovršen jer se glas ć još uvijek izgovara u 
pojedinim primjerima, a najčešće se čuva u prezentskim oblicima glagola fit, tj. ću, ćeš itd. 
Tako se i Oštarije u najnovije vrijeme mogu pridružiti nizu čakavskih govora u kojima se je 
izgovor glasova č i ć stopio u srednji glas (npr. na otoku Drveniku, u Arbaniji, Žednom i 
Okruku na Čiovu, u Grohotama na Šolti, u gradu Splitu, u Starom Gradu na Hvaru, na 

otoku Vrgadi, u jugozapadnoj Istri, u Hrvatskom Grobu u Slovačkoj, u nekoliko čakavskih 
sela u južnom Gradišću u Austriji). Pritom je zanimljivo da se svi ti govori nalaze, ili su se 
u prošlosti nalazili u blizini nečakavskih govora, a tako je i s govorom Oštarija. 


No unatoč svim promjenama, nadamo se da će oštarski govor i u budućnosti sačuvati 
svoje čakavsko obilježje, ponajprije zbog velike kulturološke važnosti čakavice za hrvatski 
narod i hrvatski jezik. 

